SKRIFTLIG FORESPØRGSEL E-2613/01

af Lousewies van der Laan (ELDR)og Bob van den Bos (ELDR) til Kommissionen

(27. september 2001)

Om: Arrestation af 52 homoseksuelle i Egypten følger for EuroMed-associeringsaftelen

Den 11. maj 2001 stormede egyptisk politi Queen Boat i Kairo. 52 mænd blev arresteret, anklaget for amoralsk adfærd og for at vække anstød mod religionen. I en række Kairo-aviser var der indsat fotos af de pågældende mænd med angivelse af deres navne og adresser. Amnesty International og Human Rights Watch har givet udtryk for alvorlig bekymring for, at de anholdte er blevet torteret, og at de ikke vil få nogen mulighed for appel.

Det er en udbredt opfattelse, at de 52 mænd er blevet arresteret udelukkende på grund af deres seksuelle orientering og for brug af deres ret til forsamlingsfrihed i henhold til en række traktater, der er ratificeret af Egypten.

1. Hvilke traktater, der er ratificeret af Egypten, er ifølge Kommissionen blevet krænket i forbindelse med denne retssag?

2. Hvilke forholdsregler har Kommissionen allerede taget, og hvilke agter den at tage i den nærmeste fremtid for at sikre de 52 mænds frigivelse?

3. Den 25. juni 2001 undertegnede Kommissionen EuroMed-associeringsaftelen mellem Det Europæiske Fællesskab og Den Arabiske Republik Egypten. På det pågældende tidspunkt var ovennævnte hændelse allerede kendt. a) Blev anholdelserne drøftet i forbindelse med forhandlingerne om aftalen? Hvad er grunden i så fald til, at traktaten blev undertegnet uden nogen garanti fra de egyptiske myndigheders side om de 52 mænds skæbne? Hvorfor blev anholdelserne i benægtende fald ikke drøftet? b) Har nogen medlemsstat oplyst, at den ikke agter at ratificere traktaten, førend alle 52 mænd er frigivet? Hvilke følger får det, hvis en medlemsstat vælger ikke at ratificere aftalen?

4. Ifølge Kommissionens egne oplysninger er EU Egyptens vigtigste handelspartner. Desuden er Egypten et af de lande, der nyder størst fordel af det finansielle samarbejde med EU. Hvilke andre følger vil retssagen få for forbindelserne mellem Egypten og EU, især for omfanget og fordelingen af støtten inden for rammerne af MEDA-programmet?

Svar afgivet på Kommissionens vegne af Christopher Patten

(14. november 2001)

De 52 homoseksuelle mænd, der blev arresteret på Queen Boat i Egypten, er anklaget for amoralsk adfærd og for at vække anstød mod religionen. Deres sager er (med én undtagelse) blevet behandlet i henhold til loven om statens sikkerhed med begrænset mulighed for appel. Sagerne er endnu ikke afsluttet, men en af de unge tiltalte er dog allerede blevet idømt tre års fængsel ved en domstol for mindreårige.

Retssagerne skal naturligvis først afsluttes, men den offentlige anklager har afvist, at processen skulle være i strid med menneskerettighederne eller forsamlingsfriheden. Flere af de tiltalte har imidlertid klaget over grov mishandling i fængslet og mediernes dækning, der omfattede offentliggørelse af fotos af de pågældende og deres adresser, hvilket også gav anledning til alvorlige juridiske spørgsmål. Forsvaret har under retssagen gjort opmærksom på dette.

Kommissionens delegation og medlemsstaternes ambassader følger begivenhederne nøje og har sendt observatører til retsmøderne. Kommissionen har gjort opmærksom på arrestationerne og sin bekymring over deres eventuelle virkninger på højeste plan. Den egyptiske regering er helt klar over, at Kommissionen og medlemsstaterne ikke vil tøve med at drage de nødvendige konsekvenser.

Undertegnelsen af associeringsaftalen mellem EU og Egypten (der formelt afsluttede forhandlingerne) fandt sted i januar 2001, lang tid inden arrestationen af de 52 homoseksuelle mænd. Kommissionen havde kenskab til arrestationerne, da aftalen blev undertegnet af den ansvarlige kommissær for forbindelser med

tredjelande og formandskabet i juni 2001. Respekten for menneskerettigheder og borgerlige rettigheder er af grundlæggende betydning for aftalen. Det blev også dengang gjort klart, at Kommissionen forventede, at denne og andre sager blev løst i overenstemmelse med de bedste traditioner i det egyptiske retssystem.

Det er Kommissionens opfattelse, at den nye associeringsaftale med Egypten i betydelig grad vil bidrage til at støtte menneskerettighederne ved at danne en ny ramme for drøftelse og fremme af disse.